b'\n_START_ARTICLE_\nCan Lled\xc3\xb3 (Lli\xc3\xa7\xc3\xa0 d\'Amunt)\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat de planta rectangular. La fa\xc3\xa7ana \xc3\xa9s sim\xc3\xa8trica: al pis noble hi ha cinc obertures, les laterals i la central tenen balc\xc3\xb3 i les d\'entremig balustrada. La porta \xc3\xa9s de dovelles d\'arc rebaixat. Coberta a dues vessants i carener paral\xc2\xb7lel a la fa\xc3\xa7ana, amb balustrada de pedra i en el centre un campanar d\'espadanya. Adossada al lateral esquerre de la masia hi ha una torre de secci\xc3\xb3 quadrada amb coberta plana de paredat amb ma\xc3\xb3 els cantells i a les obertures d\'arc apuntat, rematada amb un r\xc3\xa0fec i balustrada.\n_START_SECTION_\nHist\xc3\xb2ria\n_START_PARAGRAPH_\nLa documentaci\xc3\xb3 m\xc3\xa9s antiga de la casa es remunta a l\'any 1296. Es distingeixen tres etapes constructives: la primera dataria del s. XVI quan la casa ja pertanyia al marquesat de Montsolis. Aquesta construcci\xc3\xb3 abastaria la banda posterior de l\'edifici. Una segona etapa del s. XVIII de la que possiblement \xc3\xa9s fruit la fa\xc3\xa7ana principal, on es troben balcons i balustrades. La darrera etapa, del s. XIX, englobaria la torre i el cos d\'arcades laterals, on s\'utilitza el ma\xc3\xb3 vist i formes historicistes. L\'any 1910 el marqu\xc3\xa8s va vendre la casa a la fam\xc3\xadlia Molins. _NEWLINE_Fins aproximadament  la d\xc3\xa8cada dels 60 del s.XX el mas de Can Lled\xc3\xb3 fou un exemple d\'explotaci\xc3\xb3 agr\xc3\xadcola tradicional catalana. El mas estava format per la Masia, els conreus (amb unes 100 hect\xc3\xa0rees) i els estables (porcs, ovelles, vaques, aviram i cavall). El r\xc3\xa8gim de producci\xc3\xb3 agr\xc3\xadcola era de "quint", \xc3\xa9s a dir una cinquena part de la collita de cereals pertocava al senyor i l\'altra part als masovers que la conreaven i hi vivien, tot i que una part del pis noble de la masia era  l\'habitatge dels senyors per quan hi anaven. Posteriorment el mas s\'an\xc3\xa0 subdividint i actualment la masia i alguns terrenys s\xc3\xb3n encara de la fam\xc3\xadlia Molins.'